L 265/18
SK
Úradný vestník Európskej únie
12.10.2022
V určitých prípadoch môže byť vhodné, aby Komisia po dialógu s dotknutým strážcom prístupu a po tom, ako sa tretím stranám umožnilo vyjadriť sa, bližšie špecifikovala niektoré opatrenia, ktoré by mal daný strážca prístupu prijať na účinné splnenie povinností, pri ktorých je pravdepodobné ďalšie spresnenie, alebo v prípade obchádzania splnenie všetkých povinností.
Takáto ďalšia špecifikácia by mala byť možná najmä vtedy, keď vykonávanie povinnosti, v súvislosti s ktorou je pravdepodobné ďalšie spresnenie, môže byť ovplyvnené rozdielmi v službách v rámci jednej kategórie základných platformových služieb.
Na tento účel by mal mať strážca prístupu možnosť požiadať Komisiu, aby sa zapojila do procesu, v rámci ktorého môže Komisia bližšie špecifikovať niektoré opatrenia, ktoré by mal daný strážca prístupu prijať na účinné splnenie týchto povinností.
Komisia by mala mať možnosť rozhodovať o tom, či a kedy by sa takáto ďalšia špecifikácia mala poskytnúť, pričom by mala rešpektovať zásady rovnakého zaobchádzania, proporcionalitu a dobrú správu vecí verejných.
V tejto súvislosti by Komisia mala uviesť hlavné dôvody, na ktorých je jej posúdenie založené, vrátane akýchkoľvek priorít v oblasti presadzovania.
Tento proces by sa nemal využívať na oslabenie účinnosti tohto nariadenia.
Okrem toho, týmto procesom nie sú dotknuté právomoci Komisie prijať rozhodnutie, ktorým sa potvrdí neplnenie niektorej z povinností stanovených v tomto nariadení zo strany strážcu prístupu vrátane možnosti ukladať pokuty alebo pravidelné penále.
Komisia by mala mať možnosť konanie obnoviť, a to aj v prípade, že sa ukáže, že stanovené opatrenia nie sú účinné.
Obnovenie z dôvodu neúčinnosti špecifikácie prijatej rozhodnutím by malo Komisii umožniť túto špecifikáciu následne zmeniť.
Komisia by tiež mala mať možnosť stanoviť primeranú lehotu, v rámci ktorej možno konanie obnoviť, ak sa preukáže, že špecifikované opatrenia nie sú účinné.
(66)
Ako dodatočný prvok na zabezpečenie proporcionality by sa strážcom prístupu mala poskytnúť možnosť požiadať o pozastavenie určitej osobitnej povinnosti v nevyhnutnom rozsahu za výnimočných okolností, ktoré sú mimo jeho kontroly, napríklad nepredvídaný vonkajší otras, ktorý dočasne eliminoval významnú časť dopytu koncových používateľov po príslušnej základnej platformovej službe, ak dotknutý strážca prístupu preukáže, že plnenie konkrétnej povinnosti ohrozuje hospodársku životaschopnosť jeho činností v Únii.
Komisia by mala určiť výnimočné okolnosti odôvodňujúce toto pozastavenie a pravidelne ho preskúmavať s cieľom posúdiť, či podmienky jeho udelenia naďalej platia.
(67)
Za výnimočných okolností odôvodnených obmedzene verejným zdravím alebo verejnou bezpečnosťou, ako sa stanovuje v právnych predpisoch Únie a podľa výkladu Súdneho dvora, by Komisia mala mať možnosť rozhodnúť, že osobitná povinnosť sa na určitú základnú platformovú službu nevzťahuje.
Ak sú takéto verejné záujmy poškodené, mohlo by to naznačovať, že náklady presadzovania určitej povinnosti pre spoločnosť ako celok sú v konkrétnom výnimočnom prípade privysoké, a teda neprimerané.
Vo vhodných prípadoch by Komisia mala byť schopná uľahčiť dodržiavanie posúdením toho, či sú obmedzené a riadne odôvodnené pozastavenia alebo výnimky odôvodnené.
Tým by sa mala zabezpečiť proporcionalita povinností stanovených v tomto nariadení bez toho, aby sa oslabili zamýšľané ex ante účinky v oblasti spravodlivosti a súťažeschopnosti.
V prípade udelenia takejto výnimky by Komisia mala každý rok svoje rozhodnutie preskúmať.
(68)
Strážcovia prístupu by mali v lehote na splnenie svojich povinností podľa tohto nariadenia informovať Komisiu prostredníctvom povinného podávania správ o opatreniach, ktoré zamýšľajú vykonať alebo ktoré vykonali s cieľom zabezpečiť účinné dodržiavanie týchto povinností vrátane opatrení týkajúcich sa súladu s nariadením (EÚ) 2016/679, a to v rozsahu, v akom sú relevantné z hľadiska plnenia povinností stanovených v tomto nariadení, čo by malo Komisii umožniť plniť si povinnosti podľa tohto nariadenia.
Okrem toho by sa malo zverejniť zrozumiteľné a komplexné zhrnutie takýchto informácií, ktoré nemá dôverný charakter, a to pri zohľadnení oprávnených záujmov strážcov prístupu, pokiaľ ide o ochranu ich obchodného tajomstva a ďalších dôverných informácií.
Toto zverejnenie informácií, ktoré nemajú dôverný charakter, by malo tretím stranám umožniť posúdiť, či strážcovia prístupu spĺňajú povinnosti stanovené v tomto nariadení.
Takýmto podávaním správ by nemali byť dotknuté žiadne opatrenia Komisie na presadzovanie práva kedykoľvek po podaní správy.
Komisia by mala uverejniť online odkaz na zhrnutie správy, ktoré nemá dôverný charakter, ako aj všetky ostatné verejné informácie založené na povinnostiach informovať podľa tohto nariadenia, s cieľom zabezpečiť dostupnosť takýchto informácií použiteľným a komplexným spôsobom, najmä pre malé a stredné podniky (ďalej len „MSP“).